Pa vermoor glo vier kindersDie man het glo aan bure gesê waar die kinders se liggame gevind sou word. (Foto: SA Polisie) Die polisie op Mecklenburg, naby Burgersfort in Limpopo, is op soek na ŉ pa wat glo Maandag sy vier kinders vermoor het. Die 52-jarige man van die Ga-Pasha-nedersetting het na bewering Maandagmiddag die voertuig wat die kinders van die skool af vervoer, voorgekeer. Die bestuurder van die voertuig ken die man en het toegelaat dat hy die kinders saam met hom neem, het brig. Motlafela Mojapelo, polisiewoordvoerder in Limpopo, gesê. Dinsdagoggend het die man aan ŉ buurman gesê dat die kinders, Katlego (9), Joyce (7), Tshepo (5) en Adel Phasha (3), vermoor is. Hy het ook aangedui waar hulle liggame gevind sou word en het oënskynlik daarna verdwyn. (Foto: SA Polisie) Die polisie is na dié plekke. Katlego, Joyce en Tshepo se liggame is saam aangetref. Klein Adel se liggaam is sowat 3 km verder van dié toneel gevind. “Drie van die kinders het steekwonde gehad. Die jongste het oop wonde gehad,” het Mojapelo gesê. “Die motief vir die moorde is in dié stadium nog onbekend.” Lt.genl. Nneke Ledwaba, provinsiale polisiehoof, het vanoggend self die tonele besoek en die moorde in die sterkste terme moontlik veroordeel, des te meer omdat dit glo gepleeg is deur iemand wat veronderstel was om die jong slagoffertjies te beskerm. (Foto: SA Polisie)